સાઉથ મુંબઈના એક ગુજરાતી ટીનેજર સાથે ફિલ્મમાં જોવા મળે એવી એક ઘટના બની હતી. ચિંચપોકલીમાં આર્થર રોડ પર રહેતા મુકેશ ગોહિલનો દાદરની ઍન્ટોનિયો દ સિલ્વા હાઈ સ્કૂલમાં સિક્સ્થ સ્ટાન્ડર્ડમાં ભણતો પુત્ર ઓમ ગોહિલ દરરોજની જેમ ગયા સોમવારે બપોરે NM જોશી માર્ગ પર બકરી અડ્ડામાં આવેલા તેના ક્લાસમાં જઈ રહ્યો હતો. મંદિર આવતાં ઓમ બહારથી જ માથું નમાવીને પગે લાગ્યો હતો ત્યારે ત્યાં બેસેલા બાબાએ તેને પ્રસાદરૂપે એક લાડુ આપ્યો હતો. બ્રેવ બૉય ઓમે સંપૂર્ણ ઘટના વિશે માહિતી આપતાં જણાવ્યું હતું કે ‘પ્રસાદ ખાધા પછી મને અચાનક જ ચક્કર જેવું આવવા લાગ્યું હતું અને ત્યાર બાદ છેક ટ્રેનમાં હું કલ્યાણ પહોંચ્યો ત્યારે મને થોડું ભાન આવ્યું, પણ બધું ઝાંખું-ઝાંખું દેખાતું હતું. જોકે આ બાબાને મેં જોતાં મને ગરબડ લાગી અને મને ખબર પડી ગઈ કે તે મને ક્યાંક લઈ જઈ રહ્યા છે. એથી મેં વિન્ડોની બહાર નજર નાખી તો સામે તરફના પ્લૅટફૉર્મ પર કોઈ ટ્રેન આવી રહી હતી. એથી હું જે ટ્રેનમાં હતો એ ટ્રેન શરૂ થવાની જ હતી ને બાબાના હાથમાંથી નાસી છૂટીને સામેની ટ્રેન પકડી લીધી હતી. એ ટ્રેનમાં ચડ્યા બાદ મને ઘેન જેવું લાગતાં હું ફરી સૂઈ ગયો હતો અને હું સીધો પેણ સ્ટેશન પર પહોંચી ગયો હતો. સ્ટેશન પર ઊતરીને બે ભાઈઓ પ્લૅટફૉર્મ પાસે જમી રહ્યા હતા અને તેઓ સારા ઘરના લાગતાં હું ત્યાં જઈને રડવા લાગ્યો અને આખી વાત કરી હતી. ત્યાર બાદ તેઓ મને પેણમાં પોલીસ-સ્ટેશનમાં લઈ ગયા હતા. ત્યાંથી તેમણે મારા પપ્પાને ફોન કર્યો હતો.’